Mahalliy davlat hokimiyati organlarining yuridik xizmati xodimlari tomonidan bajarilgan ishlar to‘g‘risida adliya organlariga hisobot taqdim etish tartibi haqidagi nizomni tasdiqlash to‘g‘risida

O‘zbekiston Respublikasi Prezidentining 2011-yil 23-avgustdagi PQ-1602-sonli “O‘zbekiston Respublikasi Adliya vazirligi faoliyatini yanada takomillashtirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2012-y., 29-son, 329-modda) va O‘zbekiston Respublikasi Vazirlar Mahkamasining 2007-yil 24-avgustdagi 182-sonli “Davlat va xo‘jalik boshqaruvi organlari, mahalliy davlat hokimiyati organlari, davlat korxonalari, muassasalari va tashkilotlari faoliyatini huquqiy ta’minlash darajasini yanada oshirish chora-tadbirlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2007-y., 35-36-son, 355-modda) asosan buyuraman:
 1. Mahalliy davlat hokimiyati organlarining yuridik xizmati xodimlari tomonidan bajarilgan ishlar to‘g‘risida adliya organlariga hisobot taqdim etish tartibi haqidagi nizom ilovaga muvofiq tasdiqlansin. 
 2. Mazkur buyruq davlat ro‘yxatidan o‘tkazilsin va bu haqda Idoraviy me’yoriy hujjatlarni davlat ro‘yxatidan o‘tkazish boshqarmasi (B. Boliyev) O‘zbekiston Respublikasi vazirliklari, davlat qo‘mitalari va idoralari normativ-huquqiy hujjatlarining davlat reyestriga tegishli yozuv kiritsin.
 3. Tashkiliy-nazorat va tahlil boshqarmasi (M. Ishbekov) hamda Qonun hujjatlarini turkumlash va huquqiy axborot boshqarmasi (S. Nuriyev) ushbu normativ-huquqiy hujjatni barcha manfaatdor shaxslarga yetkazilishi va “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 4. Mazkur buyruq rasmiy e’lon qilingan kundan e’tiboran kuchga kiradi.
 5. Mazkur buyruq ijrosini nazorat qilish vazirning birinchi o‘rinbosari M. Ikramov zimmasiga yuklansin.
 Mazkur Nizom O‘zbekiston Respublikasi Prezidentining 2011-yil 23-avgustdagi PQ-1602-sonli “O‘zbekiston Respublikasi Adliya vazirligi faoliyatini yanada takomillashtirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2012-y., 29-son, 329-modda) va O‘zbekiston Respublikasi Vazirlar Mahkamasining 2007-yil 24-avgustdagi 182-sonli “Davlat va xo‘jalik boshqaruvi organlari, mahalliy davlat hokimiyati organlari, davlat korxonalari, muassasalari va tashkilotlari faoliyatini huquqiy ta’minlash darajasini yanada oshirish chora-tadbirlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2007-y., 35-36-son, 355-modda) muvofiq, mahalliy davlat hokimiyati organlarining (bundan buyon matnda hokimlik deb yuritiladi) yuridik xizmati xodimlari tomonidan bajarilgan ishlar to‘g‘risida adliya organlariga hisobot taqdim etish tartibi, shuningdek hisobot shaklini belgilaydi.
 1. Mazkur Nizomda mahalliy davlat hokimiyati organlari deganda viloyatlar va Toshkent shahar hokimliklari, shuningdek tuman va shahar hokimliklari tushuniladi.
 2. Vazirlar Mahkamasining 2007-yil 24-avgustdagi 182-sonli qarori bilan tasdiqlangan Davlat boshqaruvi organlari va mahalliy davlat hokimiyati organlarining yuridik xizmati to‘g‘risidagi nizomning 5-bandiga muvofiq, viloyatlar va Toshkent shahar hokimliklari yuridik xizmati xodimlari O‘zbekiston Respublikasi Adliya vazirligiga, tumanlar va shaharlar hokimliklari yuridik xizmati xodimlari Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalariga hisob beradilar.
 3. Hokimliklarning yuridik xizmati xodimlari tomonidan bajarilgan ishlar to‘g‘risidagi hisobotlar mazkur Nizomning ilovasida keltirilgan shakldagi jadvalga muvofiq taqdim etiladi.
 4. Hisobot bevosita tegishli yuridik xizmat xodimi tomonidan to‘ldiriladi va imzolanadi. Yuridik xizmat bo‘linma (departament, boshqarma yoki bo‘lim) tarzida tashkil etilgan bo‘lsa, undagi yuridik xizmat xodimlarining har biri o‘zi tomonidan bajarilgan ishlar bo‘yicha hisobot tuzadi. 
 Agar yuridik xizmat xodimi hisobot choragining oxirgi oyida lavozimga tayinlangan bo‘lsa, u tomonidan bajarilgan ishlar bo‘yicha ma’lumotlar keyingi chorak yakuni bo‘yicha taqdim etiladigan hisobotga qo‘shib beriladi.
 5. Hisobot har chorak yakunlangandan so‘ng, keyingi oyning 5-sanasiga qadar o‘sib boruvchi tartibda qog‘oz va elektron shaklda kuzatuv xatiga ilova qilingan holda taqdim qilinadi.
 6. Taqdim qilingan hisobotlarning haqqoniyligini tekshirish maqsadida adliya organlari tomonidan ularda ko‘rsatilgan ma’lumotlarni tasdiqlovchi hujjatlar talab qilib olinishi mumkin.
 7. Adliya organlari tegishli ravishda hisobotlarni umumlashtiradi, tahlil qiladi, zarur hollarda, chora-tadbirlar belgilaydi.
 8. Hisobotlarning to‘g‘riligi va to‘liqligi uchun javobgarlik yuridik xizmat boshlig‘i va tegishli yuridik xizmat xodimiga, ularning adliya organlariga belgilangan muddatlarda taqdim qilinishi uchun javobgarlik esa, tegishli hokimga yuklatiladi.